-----------------------------------------------------------------------
  2. ปัจจัยความเสี่ยง

  -----------------------------------------------------------------------

บริษัทได้มีการกำหนดมาตรการ ขอบเขต และแนวปฎิบัติ
ให้แก่ผู้บริหารและพนักงานที่เกี่ยวข้องได้ทราบ และปฎิบัติตามมาตรการการบริหารความเสี่ยง
เพื่อลดหรือควบคุมความเสี่ยงในการประกอบธุรกิจด้านต่างๆ โดยในปี 2555
บริษัทได้ประเมินและบริหารความเสี่ยงที่อาจเกิดขึ้นได้ในกรณีต่างๆ
ที่อาจมีผลกระทบต่อการดำเนินงานของบริษัท ดังนี้:-

ความเสี่ยงจากความไม่แน่นอนของสภาวะเศรษฐกิจ

บริษัทคาดว่าเศรษฐกิจในปี 2556 จะเติบโตอย่างต่อเนื่อง
ด้วยโครงสร้างรายได้ของบริษัทแม่และบริษัทย่อยในปัจจุบัน ที่ได้พึ่งพาธุรกิจหลากหลายด้าน กล่าวคือ
ธุรกิจเฟอร์นิเจอร์สำนักงาน ธุรกิจเฟอร์นิเจอร์บ้านและครัว ธุรกิจจัดจำหน่ายอุปกรณ์เฟอร์นิเจอร์
พรมแผ่น พื้นหิน พื้นไม้ ธุรกิจให้เช่าสำนักงาน
ธุรกิจจัดจำหน่ายสินค้าเพื่อสุขภาพและอุปกรณ์การแพทย์
ธุรกิจบริการด้านสถาปัตยกรรมและภูมิสถาปัตยกรรม รวมถึงรายได้จากบริษัทร่วมต่างๆ
ทำให้โดยรวมบริษัทสามารถลดความเสี่ยงจากวงจรธุรกิจของอุตสาหกรรมใดอุตสาหกรรมหนึ่งซึ่งแต่ละอุตสาหกรรมมักจะได้รับผลกระทบจากสภาพเศรษฐกิจต่างกัน
นอกจากนี้ บริษัทยังมีแผนงานเพื่อจะลงทุนหรือร่วมทุนในธุรกิจอื่นเพิ่มเติมอย่างต่อเนื่อง
เพื่อลดความเสี่ยงของการพึ่งพารายได้หลักในกลุ่มธุรกิจเดิม

ความเสี่ยงจากการแข่งขัน

ปัจจุบันธุรกิจหลายประเภทที่บริษัทดำเนินการมีการแข่งขันสูง ทั้งด้านราคาและมีผู้ผลิตและจำหน่าย
หรือผู้ค้ารายใหม่เข้ามาในตลาดอยู่เสมอ โดยเฉพาะผู้ค้าที่มีความแข็งแกร่งจากต่างประเทศ
อย่างไรก็ตามบริษัทสามารถพัฒนาสินค้าใหม่ที่มีความล้ำหน้า
สามารถสรรหาและนำเข้าสินค้าที่มีความโดดเด่นตรงตามความต้องการของลูกค้า
สามารถสร้างคุณภาพในงานบริการ และสามารถพัฒนากระบวนการทางธุรกิจทั้งในส่วนการขาย
การผลิต การบริการ ให้มีประสิทธิภาพสูงขึ้นอยู่เสมอ
ส่งผลให้บริษัทเป็นผู้นำในแต่ละตลาดที่ดำเนินธุรกิจได้เสมอมา
ทำให้สามารถลดความเสี่ยงจากการแข่งขันอย่างรุนแรงที่มีผลต่อความสามารถในการทำกำไรได้เป็นอย่างดี

ความเสี่ยงด้านการลงทุนในบริษัทย่อยและบริษัทร่วม

เนื่องจากบริษัทมีนโยบายลงทุนขยายธุรกิจในบริษัทย่อยและบริษัทร่วมต่างๆ
จึงมีความเสี่ยงด้านการลงทุน
หากผลประกอบการของบริษัทย่อยและบริษัทร่วมไม่สามารถสร้างผลกำไรตามที่บริษัทคาดหวังได้
บริษัทควบคุมความเสี่ยงนี้ด้วยการให้กรรมการของบริษัทเข้าไปร่วมเป็นกรรมการในบริษัทย่อยและบริษัทร่วมต่างๆ
เพื่อรักษาผลประโยชน์ของผู้ถือหุ้นของบริษัทได้อย่างเต็มที่ อย่างไรก็ตาม ตลอดเวลาที่ผ่านมา
โดยส่วนใหญ่บริษัทได้รับผลตอบแทนจากการลงทุนในบริษัทย่อยและบริษัทร่วมเป็นอย่างดี

ความเสี่ยงด้านการเงิน
บริษัทมีความเสี่ยงด้านการเงิน โดยจำแนกได้ 2 ประเภทคือ

ความเสี่ยงจากอัตราแลกเปลี่ยนเงินตราต่างประเทศ

บริษัทมีความเสี่ยงจากอัตราแลกเปลี่ยนเงินตราต่างประเทศเนื่องจากมีลูกหนี้และเจ้าหนี้เป็นสกุลเงินต่างประเทศ
ซึ่งบริษัทบริหารความเสี่ยงดังกล่าวด้วยสัญญาซื้อขายเงินตราต่างประเทศล่วงหน้าโดยมีอายุไม่เกิน 1
ปี อย่างไรก็ตาม ในการตัดสินใจบริหารความเสี่ยงด้วยสัญญาดังกล่าว
บริษัทจะพิจารณาถึงสถานการณ์และโอกาสเพื่อให้ได้ประโยชน์สูงสุดทั้งด้านความเสี่ยงและผลกำไรจากอัตราแลกเปลี่ยนเงินตราต่างประเทศ

ความเสี่ยงด้านสินเชื่อที่เกี่ยวเนื่องกับลูกหนี้

บริษัทได้มีนโยบายการให้สินเชื่ออย่างรัดกุมเพื่อลดความเสี่ยงจากการมีหนี้สูญ
โดยพิจารณาความเหมาะสมของการให้สินเชื่อ ซึ่งหากเป็นลูกค้ารายย่อย
บริษัทไม่มีนโยบายให้สินเชื่อ และลูกค้าจะต้องชำระเงินทั้งจำนวนก่อนที่บริษัทจะส่งสินค้า
แต่หากเป็นลูกค้าโครงการ บริษัทจะแบ่งงวดการชำระเงินเป็น 3 งวด โดยจะได้รับชำระเงิน 2
งวดก่อนที่บริษัทจะเริ่มติดตั้งสินค้า ซึ่งช่วยลดความเสี่ยงได้เป็นอย่างดี นอกจากนี้
บริษัทได้กำหนดวิธีการพิจารณาการให้สินเชื่อลูกค้ารายใหม่
โดยพิจารณาวิเคราะห์ข้อมูลตามงบการเงินของลูกค้าแต่ละราย
สำหรับลูกค้าเดิมบริษัทได้มีการประสานงานและติดตามอย่างใกล้ชิด
เพื่อลดความเสี่ยงและระยะเวลาในการจัดเก็บเงิน

ความเสี่ยงด้านวัตถุดิบ

บริษัทได้กำหนดนโยบายให้ใช้วัตถุดิบคุณภาพสูง ส่วนใหญ่มาจากภายในประเทศ
ซึ่งราคามีความผันผวนตามภาวะตลาด อย่างไรก็ตามแม้ราคาวัสดุต่างๆ มีการปรับตัวในระดับสูง
แต่มีโรงงานผลิตหลายราย บริษัทจึงมีแนวทางรองรับความเสี่ยงโดยเปรียบเทียบราคาจาก
supplier หลายรายก่อนการสั่งซื้อ และจากการที่บริษัทใช้วัตถุดิบในปริมาณค่อนข้างสูง
บริษัทจึงมีอำนาจการต่อรองกับโรงงานผู้ผลิตเพื่อให้ได้เงื่อนไขที่ดีที่สุด นอกจากนี้
บริษัทยังพิจารณาร่วมลงทุนกับผู้ผลิตวัตถุดิบ
ในบางกรณีที่วัตถุดิบดังกล่าวเป็นส่วนสำคัญในผลิตภัณฑ์ของบริษัท
บริษัทได้ติดตามแนวโน้มราคาวัตถุดิบอย่างสม่ำเสมอ สำหรับในปี 2556
ความเสี่ยงในความผันผวนของราคาวัตถุดิบคงไม่มากนัก คาดว่าต้นทุนสินค้าคงขยับขึ้นในอัตราไม่เกิน
5% ตามภาวะเงินเฟ้อที่น่าจะปรับขึ้นในอัตรา 3.0-3.5%
ซึ่งบริษัทจะมีการพิจารณาปรับราคาขายสินค้าเพื่อความเหมาะสมต่อไป

ส่วนวัสดุอุปกรณ์ในการผลิตเฟอร์นิเจอร์ เช่น วัสดุปิดผิว บานพับ มือจับ รางลิ้นชัก กุญแจ
และอุปกรณ์น็อคดาวน์อื่นๆ ส่วนใหญ่เป็นอุปกรณ์นำเข้าจากต่างประเทศ
ซึ่งราคาของวัสดุอุปกรณ์เหล่านี้ขึ้นลงตามราคาขายจากผู้ผลิตต่างประเทศและอัตราแลกเปลี่ยนเงินตราต่างประเทศ
แต่เนื่องจากบริษัทเป็นผู้นำเข้าวัสดุอุปกรณ์เอง
ดังนั้นการสั่งซื้อจากต่างประเทศในปริมาณมากทำให้บริษัทมีอำนาจในการต่อรองสูง
ได้รับส่วนลดจากผู้ผลิตต่างประเทศ นอกจากนี้ บริษัทยังทราบการปรับราคาล่วงหน้าหลายเดือน
เพียงพอต่อการเตรียมการปรับต้นทุนและราคาขายสินค้าของบริษัทเองได้
ขณะเดียวกันบริษัทก็ได้พิจารณาทำสัญญาซื้อขายเงินตราล่วงหน้า
เพื่อป้องกันความเสี่ยงจากการผันผวนของอัตราแลกเปลี่ยนไว้เป็นคราวๆ ด้วย

ความเสี่ยงด้านระบบปฎิบัติการทาง IT

บริษัทได้มีแผน Disaster Recovery Plan พร้อมใช้งานหากมีกรณีฉุกเฉินใดๆ
ที่ทำให้ระบบหลักไม่สามารถใช้งานได้ ระบบสำรองนี้สามารถใช้งานได้แทนในระยะเวลาอันสั้น
และป้องกันไม่ให้เกิดความเสียหายใดๆต่อการดำเนินธุรกิจ
โดยครอบคลุมทุกสำนักงานและหน่วยงานผลิตหลักของบริษัท
นอกจากนี้ได้มีการพัฒนาห้องดาต้าเซ็นเตอร์ โดยการติดตั้งอุปกรณ์ดับเพลิงอัตโนมัติ
และปรับปรุงระบบไฟฟ้าใหม่ ให้มีความปลอดภัยระดับสากล

บริษัทได้ปรับปรุงนโนบายระบบสารสนเทศของบริษัท
เพื่อให้มีเนื้อหาครบถ้วนครอบคลุมด้านความมั่นคงและความปลอดภัยของระบบสารสนเทศ
และให้พนักงานปฏิบัติตามเงื่อนไขดังกล่าว เพื่อลดความเสี่ยงของระบบสารสนเทศ
และให้เป็นไปตามกฎหมายที่เกี่ยวข้องกับระบบสารสนเทศ

ความเสี่ยงจากภัยธรรมชาติ

บริษัทได้จัดทำประกันภัยต่างๆ ครอบคลุมทรัพย์สินหลักของบริษัท
เพื่อป้องกันความเสี่ยงจากภัยธรรมชาติ
นอกจากนี้บริษัทได้ตระหนักถึงความสำคัญในการพัฒนาแผนรองรับการดำเนินธุรกิจอย่างต่อเนื่อง
(business continuity plan)
ในกรณีที่มีเหตุการณ์ธรรมชาติที่ส่งผลกระทบต่อการดำเนินงานตามปกติของบริษัท
โดยเฉพาะอย่างยิ่งหน่วยงานที่มีความสำคัญต่อการดำเนินธุรกิจอย่างต่อเนื่อง เช่น ฝ่ายผลิต
ฝ่ายการเงิน ฝ่ายสารสนเทศ (IT) และ ฝ่ายอาคารและสถานที่
ได้รับมอบหมายให้เตรียมแผนสำหรับภาวะฉุกเฉินเพื่อพร้อมใช้ในกรณีมีเหตุจำเป็น
เพื่อลดความเสี่ยงในการดำเนินธุรกิจ